作者:蕭穎士
標題:□□□趙載同遊焦湖夜歸作
內容:□□將澤國，淜騰迎淮甸。東江輸大江，別流從此縣。仙尉俯勝境，輕橈恣遊衍。自公暇有餘，微尚得所願。拈引間翰墨，風流盡歡宴。稍移井邑閑，始悅登眺便。遙岫逢應接，連塘乍回轉。劃然氣象分，萬頃行可見。波中峰一點，雲際帆千片。浩歎無端涯，孰知蘊虛變。往遊信不厭，畢景方未還。蘭□煙靄裡，延緣蒲稗間。勢隨風潮遠，心與□□閑。回見出浦月，雄光射東關。悠然蓬壺事，□□□衰顏。安得傲吏隱，彌年寓茲山。